DR synes ikke at være pjattede med at bringe velargumenterede udsagn fra nationalkonservative.

For en lille uge siden blev jeg ringet op af DR Detektor, der bl.a. ville vide noget om begrebet ”Den store udskiftning” eller befolkningsudskiftningen, som den finder sted i disse år af de vesteuropæiske folk. DR Detektor havde læst på dette sted, at jeg flere gange havde anvendt begrebet, og journalisten ville gerne vide, hvorfor jeg brugte denne vending. Jeg svarede nogenlunde sådan her, frit efter hukommelsen:

”Den store udskiftning betyder selvfølgelig ikke, at jeg som person bogstavelig talt bliver udskiftet med en anden person, en person fra den tredje verden. Men begrebet indfanger bedst muligt den voldsomme forandring i sammensætningerne af de vesteuropæiske befolkninger, der finder sted i disse år. Ved vedvarende stor indvandring af mennesker fra den ikkevestlige verden forandres befolkningerne i Vesteuropa. Oprindelige danskere og europæere i øvrigt bliver relativt færre og færre, både i absolutte tal (som følge af lave fødselstal) og især som andele af en given befolkning. Hvis der om 100 år i Danmark bor 11 eller 12 millioner mennesker, og kun 4 millioner af disse er oprindelige danskere, er der sket en reel udskiftning af befolkningen, også selvom den enkelte dansker ikke er blevet bogstaveligt udskiftet med en anden. Hvis man kan finde et mere præcist udtryk for den proces, der foregår i disse år, er jeg lydhør og vil bruge et sådant i stedet for vendingen ”Den store udskiftning”. Indtil nogen finder på denne bedre betegnelse, vil jeg fortsætte med at anvende vendingen ”Den store udskiftning” eller ganske enkelt ”befolkningsudskiftningen.”

Journalisten fra DR Detektor lyttede opmærksomt til min forklaring og sagde derpå til mig, at han regnede med, at en kvindelig kollega ville ringe mig op den følgende dag, hvor jeg kunne gentage min forklaring, som så på en eller anden måde ville blive bragt i DR.

Jeg blev ikke ringet op af DR igen…

Det kan der jo være mange grunde til. Én af disse kunne være, at jeg svarede lidt for godt for mig, og at DR Detektor derfor slet ikke kunne bruge mig til at illustrere en eller anden vildfaren person på den påståede konspiratoriske højrefløj.

Hvis denne tolkning er korrekt, er det nok, fordi jeg ”dumpede” DR’s eksamen, hvor det gælder om at finde kritikere af den ikkevestlige indvandring, der samtidig mener, at der ligger mørke og hemmelighedsfulde kræfter bag. Det mener jeg som bekendt ikke, at der gør. Og af en meget simpel grund:

Vores nuværende elendige stade skyldes dumhed og uforstand hos vores eliter, især de af dem, der findes blandt journalister og politikere.

Jeg vil således fortsætte med at bruge udtrykket ”Den store udskiftning”, alternativt ”befolkningsudskiftningen” om det forhold, at masseindvandringen fra den tredje verden dag for dag udtynder andelen af oprindelige danskere og europæere i deres egne og eneste hjemlande.

Det var søreme ærgerligt for DR, at de ikke kunne bruge mine udtalelser.

P.S. Så blev jeg i går onsdag - med fem dages forsinkelse - ringet op af DR igen. I en længere artikel er jeg citeret for at sige, at

”For mig handler det ikke om muslimer. Jeg taler om ikke-vestlige indvandrere, hvis andel vokser i forhold til danskere. Man kan altid diskutere, om udtrykket er præcist nok, men jeg mener, at udviklingen går i den forkerte retning.”

Artiklen ligger på DR’s hjemmeside.